### Resumé

Klima-, Natur- og Miljøudvalget besluttede den 14. august 2023 på baggrund af indstilling fra direktionen, at udarbejde en fælles klimahandlingsplan for Vejle Kommune som virksomhed.
Direktionen er styregruppe for arbejdet og godkendte på møde 22. februar 2024 udkast til planen. Klima-, Natur- og Miljøudvalget forelægges nu Grøn Kommune - klimahandlingsplan for Vejle Kommune som virksomhed til godkendelse.

### Sagsfremstilling

Byrådet vedtog en DK2020 klimaplan i 2020 der satte politiske mål for kommunens klimaindsats, både i den interne drift, og vedr. selskaber, virksomheder og borgere i Vejle Kommune.
Alle 10 politiske fagudvalg vedtog klimahandlingsplaner for deres eget fagområde i 2021. Der blev sat ambitiøse mål for, hvordan man ville implementere klimaplanen i alle fagområder.

Denne klimahandlingsplan for Vejle Kommune som virksomhed omfatter udelukkende indsatser i kommunens egen drift. Det handler om de 3% af udledningen i klimaregnskabet, der stammer fra Vejle Kommune som virksomhed, og det handler om kommunens forbrug af varer og ydelser der, hvor den globale klimapåvirkning ikke indgår i selve klimaregnskabet.

Formålet med klimahandlingsplanen er at sætte fokus på de områder, hvor en klimaindsats er nødvendig og reel samt at vise, at kommunen vil gå foran og gennemføre en grøn omstilling. Vejle Kommune skal som stor arbejdsplads motivere og inspirere til handling.

Klimahandlingsplanen omfatter indsatser, der kan gøres i fællesskab på tværs af forvaltninger og afdelinger.
Planen fremhæver også de mål der er vedtaget i DK2020 klimaplanen og som gælder kommunens drift.

Klimahandlingsplanen omfatter de indsatser, der er særligt fokus på i 2024 og 2025, og som er retningslinjer frem mod kommunens 70% delmål i 2030.

Grøn Kommune - klimahandlingsplan for Vejle Kommune som virksomhed, er vedlagt som bilag 1.

#### Fælles Indsatser

De fælles indsatser handler om, at virksomheden Vejle Kommune skal understøtte den vedtagne klimaplan. Der er i klimaplanen stort fokus på at reducere CO2-udledningen, men samtidig skal man se på afledte effekter for miljø, sociale forhold og økonomiske gevinster. Der kan derfor være overvejelser, når det kommer til implementering af indsatserne, der gør, at man vælger løsninger, der har andre hovedfordele end den rent CO2-mæssige.

De tre hovedområder der er fælles, er 1) bygninger, 2) forbrug, indkøb og it samt 3) intern transport. De konkrete handlinger er beskrevet i bilag 1.

**1- Bygninger - anvendelse, energistyring, energioptimering og solceller**
Indsatsen vedr. bygninger tager udgangspunkt i Strategi for Bæredygtigt Byggeri som blev vedtaget af Byrådet 22. april 2022 og opdateret og godkendt på byrådsmøde den 6. marts 2024. Visionen med strategien er at udvikle en økonomisk effektiv og bæredygtig bygningsmasse, som understøtter nuværende og fremtidige behov for løsning af kerneopgaven, trivsel, sundhed og sammenhængskraft. Visionen understøttes af tre overordnede mål for bygningsmassen - Kloge bygninger, Sunde bygninger og CO2-effektive bygninger.

Den igangværende bygningsanalyse, som indgik i budgetforliget 2023-2026, skal afdække placering og anvendelse af nuværende og evt. kommende kommunale bygninger, og der er fokus på strategisk placering med øje for samdrift og tilgængelighed.

Vejen mod en mere økonomisk effektiv og bæredygtig bygningsmasse er en indsats, som vi er fælles om på tværs af forvaltninger. Det forudsætter et stærkt samarbejde og koordinering ad flere spor. Der er fokus på:

* Optimeret brug af m²
* Databaseret energistyring
* Koordineret energioptimering, herunder energirenovering og/eller konvertering af varmekilder

Databaseret energirådgivning understøttes af energi-controlling via fakturadata, og de forskellige fagligheder i hhv. Kommunale Ejendomme og Økonomi kan i fællesskab arbejde for at sikre den mest kost- og energieffektive bygningsdrift.

Som en del af budgetaftalens spor 2 er der igangsat en indsats for at udvikle et koncept for investeringsmodeller til finansiering af projekter med positiv økonomisk bundlinje. Her forventes energirenovering af kommunens bygninger som værende en god kandidat til en investeringsmodel.

Klimaselskab

For at bidrage til klimaplanens mål om produktion af vedvarende energi skal det gøres juridisk muligt at opsætte solceller på kommunale tage. Der er oprettet et kommunalt ejet selskab, der kan etablere og drifte solceller på de kommunale tage, hvor det findes hensigtsmæssigt. [adresse] er besluttet stiftet på byrådsmøde den 17. januar 2024.

**2- Forbrug, indkøb og IT**
Jf. seneste budgetforlig ønskes udvikling af et koncept for styring af kommunens forbrug med fokus på at nedbringe kommunens klimaaftryk.
For at udvikle muligheder for styring af kommunens klimaaftryk sættes handlinger i værk ud fra tre overskrifter:

1. Målsætning & delmål for kommunens klimaaftryk
2. Monitoreringsværktøj til løbende styring og opfølgning
3. Forbedret beslutningsstøtte via fx konkrete beregninger i klima og resiliensafsnit i sager, herunder business cases og skyggepriser på CO2

Der skal desuden arbejdes for at reducere kommunens forbrugsbaserede udledninger via en række pilotforsøg med økonomiske incitamenter, der sigter mod at påvirke medarbejdernes/indkøbernes forbrugsadfærd. Det ses i f.eks. [adresse], at en intern afgift på oksekød kan reducere forbruget med ca. 30%. I andre kommuner har man valgt en tilgang, hvor man via oplysning og nudging opfordrer til at ændre adfærd.

Ved store anlægsinvesteringer kan det være svært at prioritere midler i den decentrale økonomi, hvor finansiering er øremærket til andre formål. Det bevirker, at gode business-cases ikke udføres, og at kommunens drift ikke optimeres tilstrækkeligt. Der tages med denne klimahandlingsplan derfor initiativ til, at der laves et nyt koncept for investeringer med positiv økonomisk bundlinje.

Ét af de mest aktuelle temaer og en god kandidat til finansiering via en investeringsmodel er energioptimering af kommunens bygninger, hvor investeringerne både giver store driftsbesparelser og CO2-reduktioner.

Overblikket over energiforbrug bliver med indførelsen af nyt energistyringssystem samlet hos Kommunale Ejendomme, der også udfører energirådgivning. Ved systematisk at overvåge fakturadata på energi kan energirådgivningen understøttes og suppleres af den økonomiske controlling. Via samarbejde mellem fagligheder inden for energistyring og økonomi kan der optimeres på energiforbrug og økonomiske udgifter i de kommunale bygninger.

Indkøb

I budgetforlig 2024 lægges der særlig vægt på oplysning og uddannelse af både kommunens medarbejdere og borgere som en afgørende del af denne indsats. Dette vil blive opnået gennem implementeringen af undervisningsforløb, workshops og konkretisering af udledningsdata på forskellige områder.
Kommunens ansatte, der står for de daglige indkøb, skal påvirkes og ændre adfærd via information på interne kanaler.

Det foreslås at gennemføre en strategisk gennemgang af varesortimentet på specifikke rammeaftaler med henblik på at reducere brugen af de mest miljøbelastende produkter, samtidig med at det sikres, at der er bæredygtige alternativer til rådighed.

Derudover foreslås at integrere bæredygtighedsaspekter i leveringspolitikken ved at indføre krav om nedsat frekvens af leveringer og fastsætte en minimumsgrænse i form af gebyrer, før der kan foretages en levering på de enkelte aftaler. Dette initiativ vil tage hensyn til både miljømæssige og økonomiske aspekter. Ved at reducere hyppigheden af leveringer kan vi mindske transportens klimaaftryk, emballage/pap og samtidig opnå omkostningsbesparelser. Kravet om et minimumsantal enheder vil også fremme effektiviteten og minimere overforbrug.

IT

IT-afdelingen har fokus på levetidsforlængelse af IT-udstyr bl.a. via et upcyclingværksted til IT-hardware. Afdelingen sætter løbende flere mål vedr. indkøb af IT-hardware. Der ses desuden på energioptimering af netværksudstyr, der gør det muligt at slukke for mange flere enheder automatisk.

#### 3- Grøn transportpolitik

Udledning fra transporten fylder ca. 30 % i [adresse] klimaregnskab. I det forbrugsbaserede regnskab, lavet på baggrund af kommunens faktura data, kommer 21% af udledningerne fra transportrelaterede indkøb som benzin og diesel. Der er derfor store klimagevinster at hente ved at se på adfærden i forhold til transport. Både den vi har, når vi er på arbejde, og den vi har når vi som borger selv transporterer os rundt i kommunen.

Arbejdsgruppen om ”Grøn mobilitet” under HovedMED har formuleret et ambitiøst udkast til en grøn transportpolitik for alle medarbejdere i Vejle Kommune ud fra devisen, at det grønne valg skal være det første og det nemme valg.

Den grønne transportpolitik sætter fokus på og starter samtalen om, hvordan man transporterer sig grønt, når man er på arbejde, og når man rejser til og fra arbejde. Grøn transport betyder nye vaner hvor vi på kortere distancer naturligt tager (el)cyklen frem for bilen. På helt korte distancer går vi. Vi vælger offentlig transport og samkørsel frem for en person i en bil osv. Det kræver også, at passende udstyr og faciliteter er til rådighed.

Politikken indeholder målsætninger, der indføres løbende frem mod 2026. Det gøres for, at alle kan vænne sig til målene og indsatserne. Dette svarer til processen med røgpolitikken, hvor der også var en periode til at ændre vaner.

Der kan være lokale forhold som natarbejde, transport af store varer, handicap osv. der gør, at det ikke er hensigtsmæssigt at cykle. Ligeledes skal transportform, tidsforbrug og økonomi afvejes i forhold til hinanden, samtidig med at klimaaftrykket skal have en stor vægtning. Politikken udgør således målsætninger, som vi i videst muligt omfang arbejder hen imod, men som i nogle tilfælde ikke kan opfyldes.

Grøn transportpolitik blev vedtaget i [adresse] 22. februar 2024 og er vedlagt som bilag 2.

#### Indsatser for alle

Der er i DK2020 klimaplanen formuleret en række mål for kommunens drift. Der er i arbejdet med denne fælles klimahandlingsplan foreslået yderligere mål. Alle mål gælder for ALLE, men kan implementeres individuelt i hver forvaltning. Der er således metodefrihed ift. hvordan man lokalt vil opnå målet.

For alle mål gælder, at hvis der kan være barrierer der gør, at en konkret indsats bliver unødvendig dyr med nuværende tilgængelige løsninger, så kan man være nødt til at slække på målet lokalt.
Alle mål ledsages af en samling af gode råd til, hvordan man kan arbejde med målene i eget område.

Mål der gælder for ALLE er følgende:
4. Klimabevidsthed: Klima og bæredygtighed er integreret i hverdagen i alle [adresse] institutioner og administrationsenheder. (Mål i DK2020 klimaplanen)

5. Klimatilpasning: Alle kommunale bygninger er klimatilpasset mht. til oversvømmelser. Alle kommunale udearealer er tilpasset ift. hedebølger. (Mål i DK2020 klimaplanen og henstilling i Klimatilpasningsplan fra 2022)

6. Forbrug: Kommunens samlede forbrug er reduceret med 40 % ift. 2022. (Nyt, ambitiøst mål)

Der er seks delmål under forbrug:

1. Indkøb og ressourcer: Alle medarbejdere har fokus på at minimere affald, genbruge, genanvende, have et lavt ressourceforbrug og sortere rigtigt. (Justeret ift. mål i DK2020 klimaplanen)
2. Events og møder: Alle møder og events afholdes med udgangspunkt i de grønne guidelines fra Kultur & Sundhed. (Nyt mål)
3. Kost og madspild: Madspild og CO2-udledning fra kosten i offentlige institutioner og kantiner er reduceret med 50 % ift. 2022. (Justeret ift. mål i DK2020 klimaplanen)
4. Grøn transport: Al kommunal kørsel foretages på el eller andet fossilfrit brændstof, også personbefordring, skolebuskørsel, varebiler og på Materielgården. (Justeret ift. mål i DK2020 klimaplanen)
5. Energirigtig adfærd: Fastholde energikrisens energirigtige vaner. (Nyt mål)
6. Dialog med leverandører: Der indbydes til dialog og søges rådgivning om produkter og varers klimaaftryk hos leverandører – også på indkøb der foretages udenfor indkøbsaftalerne. (Nyt mål).

### Økonomi

####

### Klima og resiliensvurdering

Der er behov for fokus og tempo på klimaindsatserne internt i Vejle Kommune for at nå klimaplanens mål for kommunen som virksomhed. En fælles klimahandlingsplan kan hjælpe med dette ved at konkretisere opgaver og ansvar.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 18. marts 2024, punkt 54:

**at** Grøn Kommune - Klimahandlingsplan for Vejle Kommune som virksomhed godkendes.

#### Beslutning fra Klima-, Natur- og Miljøudvalget, den 18. marts 2024, punkt 54:

Anbefalet.

#### Beslutning fra Økonomiudvalget, den 15. april 2024, punkt 119:

Anbefales.

Kim Nissen og Sten Mogensen tog forbehold for deres stillingtagen til Byrådets behandling af sagen.

### Administrativ tilføjelse

Administrativ tilføjelse indsat den 10. april 2024:

Punkt f i sagsfremstillingen er rettet fra "Krav til leverandører: Der stilles krav om oplysninger om klimaaftryk ved alle køb af ydelser og varer, der foretages uden for indkøbsaftalerne. (Nyt mål)" til "”Dialog med leverandører: Der indbydes til dialog og søges rådgivning om produkter og varers klimaaftryk hos leverandører – også på indkøb der foretages udenfor indkøbsaftalerne. (Nyt mål)”, således at ordlyden er i overensstemmelse med bilaget.

Desuden er der rettet en fejl på side 32 i bilaget, således at sætningen ”Vi fastholder energikrisens gode vaner med at holde temperaturen på 19 grader i vintermånederne” er rettet til ”Tænk over dit varmeforbrug – og hold dig helst omkring 20 grader”.

### Beslutning

Godkendt.

Sten Mogensen, Holger Iversen og Kim Nissen stemte imod.

Fraværende: Lene Thomsen.